Un llibre de records manisers per a commemorar el centenari de la Ciutat Històrica i Laboriosa
04 de desembre de 2024

• L’Ajuntament de Manises, amb la col·laboració de la Mancomunitat de l’Horta Sud, edita ‘Manises. Memòries d’ahir’ per a posar en relleu l’autor local José María Catalá Gimeno

Manises, 4 de desembre de 2024.- L’Ajuntament de Manises ha editat el llibre ‘Manises. Memòries d’ahir’, un recull de textos de l’autor maniser José María Català Gimeno, amb la col·laboració de la seua família i cofinançat per la Mancomunitat de l’Horta Sud, en el marc d’activitats programades amb motiu del centenari de Manises com a Ciutat Històrica i Laboriosa.

L’alcalde de Manises, Javier Mansilla, ha manifestat que "‘Manises. Memòries d’ahir’ és un llibre que volíem haver editat des de feia temps i hem trobat l’ocasió perfecta amb l’aniversari dels cent anys com a Ciutat Històrica i Laboriosa, un moment especial en què té molt de sentit traure’l a la llum perquè tothom puga gaudir de la història de la nostra ciutat a través de les paraules d’un autor local tan rellevant".

El llibre ‘Manises. Memòries d’ahir’, que es presentarà el dilluns 10 de desembre, a les 19 hores, al claustre de la Casa de Cultura, pretén posar en relleu la figura de José María Catalá Gimeno, així com el seu treball creatiu i científic, el qual ha contribuït de manera significativa al coneixement històric de la ciutat de Manises i la seua gent. La presentació estarà a càrrec de Vicent Masó, arxiver municipal, i de l’exdirector del Museu de Ceràmica de Manises, Josep Pérez Camps. L'acte comptarà amb la presència del mateix alcalde de Manises, Javier Mansilla.

D’aquesta manera, el consistori ret homenatge a l’autor maniser i agrupa definitivament la seua obra, amb la col·laboració de la seua família i amistats, la qual ha preparat la selecció i la cura dels textos. El resultat és una recopilació ampliada dels escrits de José María Català Gimeno publicats de manera dispersa en multitud de butlletins, revistes i programes, junt amb part de l’obra inèdita, un fet que permetrà a la ciutadania accedir més fàcilment a la informació local.

Records de Manises i el seu veïnat

Considerat divulgador de records de la ciutat de Manises i el seu veïnat, José María Catalá Gimeno és un dels autors manisers més destacats per la seua contribució a la literatura i a la història local. Va ajuntar alguns dels seus articles en una llibre inèdit que va titular ‘Fets i gent del meu poble’, en el qual va realitzar un recull de textos molt breus sobre records de situacions i persones, així com llegendes, llocs i costums que va viure ell mateix o que li van contar fonts pròximes. En el camp de la poesia, es va presentar a diversos certàmens i premis literaris que li van permetre rebre nombroses distincions. A més, José María Catalá Gimeno va participar activament a l’emissora de la ràdio local.

Títol de Ciutat Històrica i Laboriosa

El 22 de desembre de 1924, el rei Alfons XIII concedia a Manises, mitjançant un decret, el títol de ‘Ciutat Històrica i Laboriosa’, impulsat per l’aleshores director de l’Escola de Ceràmica, Miguel González Martí, i motivat per l’auge de la indústria ceràmica manisera durant l’inici del segle XX. En aquells anys, la localitat de l’Horta Sud vivia un moment d’esplendor gràcies a l’exportació i el reconeixement internacional de la seua ceràmica. Cent anys després, el consistori celebra aquella fita amb diferents activitats al llarg de tot l’any, com ara l’edició del llibre ‘Manises. Memòries d’ahir’.